钦定古今图书集成/明伦汇编/氏族典/第194卷 > 《廖用贤尚友录》 > 焦遗
## 钦定古今图书集成/明伦汇编/氏族典/第194卷 > 《廖用贤尚友录》 > 焦遗

按《西秦录》：遗，南安人。干归时仕为太子太师，与参军
国大谋。干归曰：“焦生非特名儒，乃王佐之才也。”谓炽
磐曰：“汝事之当如事吾也。”因命炽磐拜遗于床下。遗
子华至孝，遗曾病甚，冬中思食瓜，华忽梦人谓之曰：
“闻尔父思瓜，故送助养，汝从此进之。”华跪受，寤而瓜
果在手，香美非常。遗食之而病愈。干归欲以女妻之，
辞曰：“凡娶妻者，欲与之共事二亲也。今以王姬之贵，
下嫁蓬茅之士，诚非其匹。臣惧其阙于中馈，非所愿
也。”干归曰：“卿之所行，古人之事，孤女不足以强卿。”乃
以华为尚书民部郎。遗后迁安南将军、都督八郡诸
军事、广甯太守。暮末末年，南安诸羌共推遗为主，遗
不从，遂劫遗族子亮叛攻南安，暮末击破之，遗杀亮
出降，进号镇国将军。次子楷为太子司直寺。暮末降夏，
楷奔广甯，泣谓其父遗曰：“大人荷国宠灵，居藩镇重
任。今本朝颠覆，岂得不帅见众，唱大义以殄寇仇？”遗
曰：“今主上已陷贼庭，吾非爱死而忘义，顾以大兵追
之，是趣绝其命也。不如择王族之贤者，奉以为主而
伐之，庶有济也。”楷乃筑坛誓众，二旬之间，赴者万馀
人。会遗病卒，楷不能举事，亡奔于河西。